## Rješenje Ustavnog suda Republike Hrvatske broj:U-III-1197/2005 od 27. travnja 2005.

### NN 65/2005 (25.5.2005.), Rješenje Ustavnog suda Republike Hrvatske broj:U-III-1197/2005 od 27. travnja 2005.

**USTAVNI SUD REPUBLIKE HRVATSKE**

**1284**

Ustavni sud Republike Hrvatske, u Vijeću za
rješavanje postupovnih pretpostavki za odlučivanje o
ustavnim tužbama, u sastavu sudac Milan Vuković,
predsjednik Vijeća, te suci Ivan Matija i Nevenka Šernhorst, članovi Vijeća, u postupku pokrenutom ustavnom
tužbom G. P. gradonačelnik A. B., kojeg zastupa S. V.ć, odvjetnik u R., na
sjednici održanoj dana 27. travnja 2005. godine, jednoglasno je donio

**RJEŠENJE**

I.
Ustavna tužba se odbacuje.

II.
Ovo rješenje objavit će se u »Narodnim novinama«.

```
Obrazloženje
```

```

```

1. Podnositelj je podnio ustavnu tužbu protiv
rješenja Županijskog suda u Zadru, broj: Gž-223/05 od
24. veljače 2005. godine, kojim je u točki I. izreke uvažena žalba tužitelja A.
d.d. Rijeka, i preinačeno rješenje Općinskog suda u Pagu, broj: P-279/95 od 4.
veljače 2005. godine, na način da je odbijen prijedlog podnositelja kao
tuženika za ukidanje potvrde (klauzule) pravomoćnosti i ovršnosti presude zbog
izostanka Općinskog suda u Pagu, broj: P-279/95 od 9. srpnja 2001. godine, a
točkom II. izreke navedenog rješenja naloženo je podnositelju nadoknaditi
parnični trošak u iznosu od610, 00 kuna.

2. Uz ustavnu tužbu podnositelj je podnio
prijedlog za odgodu ovrhe pozivom na odredbu članka 67. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u nastavku: Ustavni zakon) i to iz razloga jer bi mu
ovrha navedenog rješenja prouzročila nenadoknadivu štetu, a odgoda nije
protivna javnom interesu niti bi se odgodom nanijela nekome veća šteta.

Ustavni sud nije nadležan za odlučivanje.

3. Odredba članka 62. stavka 1. Ustavnog zakona
o Ustavnom sudu Republike Hrvatske propisuje:

»Svatko može podnijeti Ustavnom sudu ustavnu
tužbu ako smatra da mu je pojedinačnim aktom tijela državne vlasti... kojim je
odlučeno o njegovim pravima i obvezama ili o sumnji ili optužbi zbog kažnjivog
djela, povrijeđeno ljudsko pravo ili temeljna sloboda zajamčena Ustavom.... (u
daljnjem tekstu: ustavno pravo)«.

Sukladno tome, samo ona odluka kojom je nadležni
sud meritorno odlučio o biti stvari, odnosno o pravu i obvezi ili o sumnji ili
optužbi zbog kažnjivog djela podnositelja, jest pojedinačni akt u smislu članka
62. stavka 1. Ustavnog zakona u povodu kojega je Ustavni sud Republike
Hrvatske, u postupku pokrenutom ustavnom tužbom, nadležan štititi ljudska prava
i temeljne slobode podnositelja, zajamčene Ustavom Republike Hrvatske.

4. U ustavnosudskom postupku utvrđeno je da
osporeno rješenje Županijskog suda u Zadru, broj: Gž-223/05
od 24. veljače 2005. godine, ne predstavlja pojedinačni akt u smislu članka 62.
stavka 1. Ustavnog zakona protiv kojeg bi Ustavni sud bio nadležan pružiti
ustavnosudsku zaštitu podnositelju.

5. Slijedom iznijetoga, a na temelju članka 72.
u svezi s člankom 62. Ustavnog zakona, riješeno je kao u izreci.

6. O prijedlogu podnositelja ustavne tužbe za
odgodu ovrhe do donošenja meritorne odluke Suda iz članka 67. stavka 2.
Ustavnog zakona nije odlučivano, budući da je
predmetna ustavna tužba odbačena zbog nenadležnosti Ustavnog suda za
odlučivanje.

7. Objava ovog rješenja temelji se na članku 29.
stavku 1. Ustav­nog zakona.

Broj: U-III-1197/2005

Zagreb, 27. travnja 2005.

USTAVNI SUD REPUBLIKE
HRVATSKE

**Predsjednik VijećaMilan Vuković, v. r.**

Rješenje, NN 65/2005-1284